2002/795/EY: EU—Liettua-assosiaationeuvoston päätös N:o 2/2002, tehty 24 päivänä heinäkuuta 2002, assosiaationeuvoston työjärjestyksen vahvistamisesta tehdyn päätöksen N:o 1/98 muuttamisesta perustamalla neuvoa-antava sekakomitea



Virallinen lehti nro L 277 , 15/10/2002 s. 0019 - 0020



EU-Liettua-assosiaationeuvoston päätös N:o 2/2002, tehty 24 päivänä heinäkuuta 2002, assosiaationeuvoston työjärjestyksen vahvistamisesta tehdyn päätöksen N:o 1/98 muuttamisesta perustamalla neuvoa-antava sekakomitea (2002/795/EY) ASSOSIAATIONEUVOSTO, joka ottaa huomioon Euroopan yhteisöjen ja niiden jäsenvaltioiden sekä Liettuan tasavallan välisestä assosiaatiosta tehdyn Eurooppa-sopimuksen(1) ja erityisesti sen 116 artiklan, sekä katsoo seuraavaa: (1) Euroopan unionin ja Liettuan tasavallan talouselämän ja työmarkkinoiden eturyhmien vuoropuhelulla ja yhteistyöllä voidaan merkittävästi edistää niiden välisten suhteiden kehittymistä. (2) On aiheellista, että tällainen Euroopan yhteisöjen talous- ja sosiaalikomitean jäsenten ja Liettuan talouselämän ja työmarkkinoiden eturyhmien edustajien välinen yhteistyö toteutetaan perustamalla neuvoa-antava sekakomitea. (3) Tämä tarkoittaa sitä, että päätöksellä N:o 1/98(2) vahvistettua assosiaationeuvoston työjärjestystä on muutettava vastaavasti, ON PÄÄTTÄNYT SEURAAVAA: 1 artikla Lisätään assosiaationeuvoston työjärjestykseen seuraavat artiklat: " 15 artikla Neuvoa-antava sekakomitea Perustetaan neuvoa-antava sekakomitea, jonka tehtävänä on auttaa assosiaationeuvostoa edistämään vuoropuhelua ja yhteistyötä Euroopan yhteisön ja Liettuan tasavallan talouselämän ja työmarkkinoiden eturyhmien välillä. Tällainen vuoropuhelu ja yhteistyö käsittää Euroopan yhteisön ja Liettuan tasavallan suhteiden kaikki taloudelliset ja sosiaaliset näkökohdat sellaisina kuin ne ilmenevät Eurooppa-sopimuksen täytäntöönpanon yhteydessä. Neuvoa-antava sekakomitea ilmaisee kantansa näiden alojen kysymyksistä. 16 artikla Neuvoa-antava sekakomitea muodostuu kuudesta Euroopan yhteisöjen talous- ja sosiaalikomitean edustajasta sekä kuudesta Liettuan talouselämän ja työmarkkinoiden eturyhmien edustajasta. Neuvoa-antava sekakomitea toimii assosiaationeuvoston kuulemisen perusteella tai talouselämän ja työmarkkinoiden eturyhmien välisen vuoropuhelun edistämisen osalta omasta aloitteestaan. Jäsenet valitaan sen varmistamiseksi, että neuvoa-antavassa sekakomiteassa tulevat huomioon otetuiksi mahdollisimman tarkasti Euroopan yhteisön ja Liettuan tasavallan eri talouselämän ja työmarkkinoiden eturyhmät. Neuvoa-antavan sekakomitean puheenjohtajina toimivat yhdessä Euroopan yhteisöjen talous- ja sosiaalikomitean jäsen sekä Liettuaa edustava jäsen. Neuvoa-antava sekakomitea hyväksyy työjärjestyksensä. 17 artikla Euroopan yhteisöjen talous- ja sosiaalikomitea sekä Liettuan talouselämän ja työmarkkinoiden eturyhmät vastaavat kumpikin omista henkilöstö-, matka- ja oleskelukuluistaan sekä posti- ja televiestintäkuluistaan, jotka aiheutuvat niiden osallistumisesta neuvoa-antavan sekakomitean ja sen työryhmien kokouksiin. Talous- ja sosiaalikomitea vastaa kokousten tulkkauskuluista sekä asiakirjojen käännös- ja jäljentämiskuluista, lukuun ottamatta kuluja, jotka koskevat tulkkausta tai kääntämistä liettuan kielelle tai kielestä ja joista vastaavat Liettuan talouselämän ja työmarkkinoiden eturyhmät. Muista kokousten järjestämiseen liittyvistä kuluista vastaa kokousten isäntänä toimiva osapuoli." 2 artikla Tämä päätös tulee voimaan sitä päivää seuraavan toisen kuukauden ensimmäisenä päivänä, jona se on tehty. Tehty Brysselissä 24 päivänä heinäkuuta 2002. Assosiaationeuvoston puolesta Puheenjohtaja P. S. Møller (1) EYVL L 51, 20.2.1998, s. 3. (2) EYVL L 73, 12.3.1998, s. 24.